КIуэкIуэ Юрий: Коррупцэм хэпщIахэмрэ щIэпхъаджащIэхэмрэ нэхъри хъийм йокI, жэуапым щрамышалIэм деж
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий иригъэкIуэкIащ республикэм хабзэр щыхъумэнымкIэ ЗэзыгъэуIу зэIущIэм, КъБР-м Экономикэ, жылагъуэ шынагъуэншагъэмкIэ и советым я зэхуэс. Абы хэтащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым КъБР-м къегъэщIылIа и федеральнэ инспектор нэхъыщхьэ Вербицкий Алексей, КъБР-м и Парламентым и УнафэщI Чеченов Ануар, МВД-м, ФСБ-м я IуэхущIапIэу республикэм щыIэхэм, КъБР-м и прокуратурэм, УФ-м СледствиемкIэ и комитетым СледствиемкIэ и управленэу КъБР-м щыIэм, КъБР-м Экономикэ, жылагъуэ шынагъуэншагъэмкIэ и советым, министерствэхэм, ведомствэхэм я унафэщIхэр, республикэм и къалэ округхэмрэ муниципальнэ районхэмрэ я щIыналъэ администрацэхэм я Iэтащхьэхэр, жылагъуэ лэжьакIуэхэр, цIыхухэм я хуитыныгъэхэм къащхьэщыжынымкIэ IуэхущIапIэхэм я лIыкIуэхэр.
Зыхэплъа Iуэху нэхъыщхьэхэм ящыщщ коррупцэмрэ экстремизмэмрэ япэщIэтыныр, Сочэ къалэм Олимп зэхьэзэхуэхэр щыщрагъэкIуэкIыну лъэхъэнэм шынагъуэншагъэр къызэгъэпэщыныр.
КIуэкIуэ Юрий къыщыщыпсалъэм къызэхуэсахэм гу лъаригъэтащ коррупцэм нэхъ зыщиубгъуауэ къэлъытапхъэ IэнатIэхэм икIи къыхигъэщхьэхукIащ а IэнатIэхэм мыхъумыщIагъэхэр къыщымыгъэхъуным, коррупцэм пэщIэтынымкIэ нэхъ япэкIэ яубзыхуауэ щыта программэхэр пхыгъэкIыным хуэунэтIа Iуэху пыухыкIахэр зэхэлъхьэн хуейуэ къызэрилъытэр.
Хабзэхъумэ IэнатIэ пыухыкIахэм я унафэщIхэу Жариков Олег, Васильев Сергей, Устэ Валерий сымэ бжыгъэ пыухыкIахэр къахьащ узыншагъэр хъумэным, егъэджэныгъэм я IэнатIэхэм щызэхащIыхь мыхъумыщIагъэхэм ятеухуауэ. Псом хуэмыдэу хабзэншагъэ куэд щалэжь хущхъуэгъуэхэмрэ медицинэ Iэмэпсымэхэмрэ щызэблагъэкI рынокым. Щхьэхуещэхэр щымащIэкъым ВТЭК-м и IуэхущIапIэхэм, муниципальнэ щIыналъэхэм. Апхуэдэ хабзэншагъэхэр къызэднэкIын папщIэ псори зэщIыгъуу коррупцэм дыпэщIэтын хуейщ. «Коррупцэм хэпщIахэмрэ щIэпхъаджащIэхэмрэ нэхъри хъийм йокI, ахэр жэуапым щрамышалIэм деж», — къыхигъэщхьэхукIащ КIуэкIуэ Юрий.
Лъэпкъ, дин зэхущытыкIэхэр егъэфIэкIуэным и гугъу щищIым, КъБР-м и Iэтащхьэм и къалэнхэр пIалъэкIэ зыгъэзащIэм жиIащ идеологие егъэлеям земыгъэубгъуным, щIалэгъуалэр хабзэм къемызэгъ экстремист лэжьыгъэм хемыгъэшэным хуэгъэза Iуэху хэхахэр зэхэлъхьэн зэрыхуейр. Абы и лъэныкъуэкIэ къалэн нэхъыщхьэ дыдэр зыбгъэдэхуэхэм ящыщщ унагъуэр, школыр, щIыналъэхэм щыIэ властыр. Мы Iуэхум хущIыхьэгъуэкIэ ухэплъэну, уелэжьыну Iэмал иIэкъым. Ар зэи уи нэIэ зытебгъэкI мыхъун лэжьыгъэщ. Абы къыхэкIыу терроризмэм ебэнынымкIэ программэр пыухыкIауэ, дэтхэнэ IуэхумкIи жэуап зыхьхэр убзыхуауэ щытыпхъэщ.
ЗэIущIэм апхуэдэу щытепсэлъыхьащ цIыху куэд щызэхыхьэ щIыпIэхэм шынагъуэншагъэ къыщызэгъэпэщынымкIэ лэжьыпхъэхэм. Абы и лъэныкъуэкIэ къыхагъэщхьэхукIащ Олимп мафIэр Къэбэрдей-Балъкъэрым и щIыналъэм щыщыIэну лъэхъэнэм къызэрымыкIуэ щытыкIэхэр къагъэхъункIэ Iэмал зэримыIэр.
КъБР-м и Iэтащхьэмрэ Правительствэмрэ
я пресс-IуэхущIапIэ.
